P6_TA(2006)0385

Galileo-programmet

Europa-Parlamentets beslutning om statusrapport om Galileo-programmet

Europa-Parlamentet,

- der henviser til meddelelse fra Kommissionen til Europa-Parlamentet og Rådet om statusrapport om Galileo-programmet (KOM(2006)0272),

- der henviser til Kommissionens forslag til Europa-Parlamentet og Rådets forordning om gennemførelse af etablerings- og ibrugtagningsfasen samt driftsfasen af det europæiske program for satellitbaseret radionavigation (KOM(2004)0477) og til sin holdning ved førstebehandlingen vedtaget den 6. september 2005 med henblik på vedtagelse af denne forordning [1],

- der henviser til Rådets forordning (EF) nr. 876/2002 af 21. maj 2002 om oprettelse af fællesforetagendet Galileo [2],

- der henviser til Kommissionens forslag til Rådets forordning om ændring af fællesforetagendet Galileos vedtægter vedføjet som bilag til forordning (EF) nr. 876/2002 (KOM(2006)0351),

- der henviser til Rådets forordning (EF) nr. 1321/2004 af 12. juli 2004 om forvaltningsstrukturerne for de europæiske programmer for satellitbaseret radionavigation [3] og til Kommissionens forslag til Rådets forordning om ændring af denne forordning (KOM(2005)0190),

- der henviser til forretningsordenens artikel 108, stk. 5, og artikel 103, stk. 2,

A. der henviser til, at Galileo er den første form for europæisk infrastruktur, der skal forvaltes af Fællesskabet, og at programmet derfor både i administrativ og finansiel henseende frembyder nye udfordringer; der henviser til, at den lovmæssige og proceduremæssige baggrund ikke er projektorienteret,

B. der henviser til, at Europa-Parlamentet gennem sit lovgivnings- og budgetmæssige ansvar har givet sin fulde støtte til Galileo-programmet (f.eks. i ovennævnte holdning af 6. september 2005) i erkendelse af, at Galileo er et strategisk projekt og en af de vigtigste søjler i Lissabon-strategien, samt at det frembyder store muligheder for små og mellemstore virksomheder,

C. der henviser til, at europæisk teknologi- og udviklingspersonale i Det Europæiske Rumfartsagentur har udført et fremragende arbejde; bemærker, at den første forsøgssatellit GIOVE-A allerede har gennemført sin første opgave, at de tekniske aspekter er på plads, og at det vigtigste element i at bringe projektet videre nu består i god forvaltning,

1. opfordrer Kommissionen til at vurdere, hvilke ændringer der kan foretages i lovmæssig og proceduremæssig forstand for at sikre projektets fortsatte fremskridt; påpeger, at dette ikke indebærer begrænsning af institutioners kompetence og ansvar, men kan betyde anvendelse af løsningsmodeller, som er mere kreative og ligger bedre på linje med programmets målsætninger;

2. anerkender den nye ajourførte tidsplan og opfordrer Kommissionen til at overholde den samt håndhæve overholdelsen; anmoder i tilknytning til godkendelsen af koncessionsaftalen om at blive holdt underrettet om de yderligere omkostninger, som forsinkelsen har bevirket; opfordrer endvidere Kommissionen til at underrette Europa-Parlamentet om væsentlige fremtidige ændringer, der måtte blive foretaget, samt til at det sker betids og ikke med flere års forsinkelse;

3. glæder sig over de fremskridt, der er gjort i forhandlingerne med koncessionshaverne, og opfordrer de berørte parter i den europæiske rumfartsindustri, som deltager i konsortiet, til på konstruktiv vis at tilstræbe, at der opnås enighed, således at dette fælles europæiske projekt kan spille sin rolle i virkeliggørelse af Lissabon-målene snarest muligt;

4. opfordrer GNSS-tilsynsmyndigheden til at forelægge halvårlige fremskridtsrapporter for Europa-Parlamentet med særlig opmærksomhed på fremskridt i de opgaver, som GNSS-tilsynsmyndigheden i medfør af den foreslåede ændring til forordning (EF) nr. 1321/2004 vil blive pålagt fra den 1. januar 2007;

5. opfordrer GNSS-tilsynsmyndigheden til at indbyde den af Eureopa-Parlamentet udpegede ekspert som observatør med permanent status i overensstemmelse med artikel 5, stk. 5, i forordning (EF) nr. 1321/2004;

6. anerkender de kommende forvaltningsregler for den statsregulerede tjeneste, som vil tegne sig for ca. 30 % af projektets indtægter, samt grønbogen om ansøgninger; opfordrer Kommissionen til at færdiggøre de manglende retningslinjer, som er nødvendige for indgivelse af ansøgninger på forskellige områder, således at små og mellemstore virksomheder får tilstrækkelig tid til at forberede deres deltagelse;

7. opfordrer Kommissionen til, at den i betragtning af projektets fællesskabskarakter sikrer underretning af Europa-Parlamentet, inden der undertegnes aftaler om institutionel deltagelse med tredjelande;

8. opfordrer Rådet til at sikre, at der ikke opstår yderligere forsinkelse i dette projekt;

9. pålægger sin formand at sende denne beslutning til Rådet, Kommissionen og medlemsstaternes regeringer og parlamenter.

[1] EUT C 193 E af 17.8.2006, s. 61.

[2] EFT L 138 af 28.5.2002, s. 1.

[3] EUT L 246 af 20.7.2004, s. 1.

--------------------------------------------------